แบงก์ชี้ธปท.ตรึงดอกเบี้ยยาว
ธนาคารชี้ทิศทางดอกเบี้ยไทยไม่ขยับอีกนาน ไทยพาณิชย์เชื่อยืน 1.5% ตลอดปีหน้า
5 พ.ย. 2558

ธนาคารชี้ทิศทางดอกเบี้ยไทยไม่ขยับอีกนาน ไทยพาณิชย์เชื่อยืน 1.5% ตลอดปีหน้า
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า การคงดอกเบี้ยไว้ที่ 1.5% ของคณะกรรมการนโยบายการเงิน (กนง.) เป็นไปตามที่ตลาดคาดการณ์ เพราะดูจากข้อมูลเศรษฐกิจยังเป็นไปตามที่ธนาคารแห่งประเทศไทย (ธปท.) ประเมินไว้ คือปีนี้โต 2.7% และปีหน้าโต 3.7% ประกอบกับภาครัฐมีมาตรการมาช่วยทำให้กนง.มองทิศทางเศรษฐกิจดี 
ทั้งนี้ จังหวะจะปรับขึ้นดอกเบี้ยของ กนง.ขึ้นอยู่กับ 2 เงื่อนไข คือ 1.เศรษฐกิจดีขึ้นตามที่ ธปท. หรือสำนักงานเศรษฐกิจการคลังคาดจริงๆ และ 2.เงินเฟ้อเริ่มขยับเป็นบวก ซึ่งถ้าดูจากสองเงื่อนไขนี้ดอกเบี้ยไทยยังไม่น่าขยับขึ้นในช่วงนี้และคงไม่ขยับขึ้นไปอีกนาน หากอัตราเงินเฟ้อปีหน้าไม่ขึ้นแบบร้อนแรงและเศรษฐกิจยังไม่ฟื้นตัวจริง เพื่อให้การผ่อนคลายนโยบายการเงินเป็นแรงส่งอีกแรงหนึ่งในการช่วยฟื้นเศรษฐกิจ
ด้าน ศูนย์วิจัยเศรษฐกิจและธุรกิจ ธนาคารไทยพาณิชย์ หรืออีไอซี คาดว่า อัตราดอกเบี้ยนโยบายมีแนวโน้มอยู่ที่ระดับ 1.5% ต่อไปจนถึงปลายปี 2559 เนื่องจากเศรษฐกิจไทยยังจำเป็นต้องได้รับการผ่อนคลายทางการเงินอย่างต่อเนื่อง เพื่อสนับสนุนการใช้จ่ายครัวเรือนและการลงทุนภาคเอกชนให้อยู่ในแนวโน้มฟื้นตัวได้ต่อไป ทั้งนี้ความผันผวนของตลาดการเงินโลกยังคงเป็นความเสี่ยงต่อเสถียรภาพการเงินไทยและจะเป็นข้อจำกัดต่อการผ่อนคลายนโยบายการเงินเพิ่มเติม
อย่างไรก็ตาม อีไอซี เห็นว่า กนง.มองเศรษฐกิจในประเทศดีขึ้นกว่าการประชุมครั้งก่อน โดยการประชุมครั้งนี้ กนง. กล่าวว่า เศรษฐกิจฟื้นตัวอย่างช้าๆ โดยการใช้จ่ายในประเทศปรับดีขึ้นเล็กน้อยตามการใช้จ่ายในหมวดสินค้าไม่คงทนและการลงทุนของบางสาขาธุรกิจ ซึ่งแตกต่างจากการประชุมวันที่ 16 ก.ย. ที่ กนง.แสดงความกังวลด้านรายได้ครัวเรือน และความเชื่อมั่นภาคเอกชน นอกจากนี้ในการประชุมครั้งนี้ กนง.คาดว่ามาตรการกระตุ้นเศรษฐกิจของภาครัฐจะช่วยสนับสนุนเศรษฐกิจได้ส่วนหนึ่ง ขณะที่มองว่าความเสี่ยงจากต่างประเทศมีมากขึ้นกว่าการประชุมครั้งก่อน โดยเฉพาะจากเศรษฐกิจจีนและเอเชีย